Sute de permise de conducere au fost reținute
Potrivit unui comunicat al Ministerului Afacerilor Interne transmis sâmbătă, principalele misiuni desfășurate la nivel național în ultimele 24 de ore au vizat prevenirea și combaterea faptelor ilegale, menținerea ordinii și liniştii publice, supravegherea și controlul frontierei de stat și acordarea asistenţei medicale de urgenţă. Structurile operative ale MAI au intervenit în total la 4.356 de evenimente, dintre care 2.685 au fost pentru menținerea ordinii publice și 1.671 pentru situaţiile de urgenţă.
La nivelul structurilor de poliţie s-au semnalat 855 de posibile infracţiuni, din care peste 24% au fost sesizări din oficiu. În același timp, echipajele de ordine publică au reușit să prindă în flagrant 167 de autori de infracţiuni, care au săvârşit un total de 188 de fapte penale.
În cursul zilei de vineri, au fost luate măsuri preventive împotriva a 88 de persoane, iar 23 de persoane urmărite la nivel național sau internațional au fost depistate.
Sute de permise de conducere au fost reținute. Pe parcursul misiunilor, poliţiştii și jandarmii au constatat 9.224 de contravenţii și au aplicat amenzi în valoare de peste 3,5 milioane de lei.
Câte intervenții au avut pompierii
În ceea ce privește intervențiile pompierilor, aceștia au efectuat 95 de controale pentru prevenirea situaţiilor de urgenţă și au identificat 15 obiective care funcţionau fără autorizaţie de securitate la incendiu. Au fost aplicate 342 de sancţiuni contravenţionale, în valoare totală de 545.000 de lei.
În plus, pompierii au desfăşurat 1.324 de misiuni pentru acordarea asistenţei medicale de urgenţă, 150 pentru stingerea incendiilor şi cinci pentru descarcerare. Pe parcursul acestor intervenţii, au fost salvate trei persoane.
Piloţii Inspectoratului General de Aviaţie au efectuat 15 misiuni aero-medicale, reușind să salveze 14 persoane.
Câți ucrainerni au solicitat azil în România
În schimb, niciun cetăţean ucrainean nu a depus cerere de azil vineri în ţara noastră. De la debutul conflictului din Ucraina, 4.462 de cetăţeni ucraineni au solicitat azil în România, beneficiind de toate drepturile prevăzute de legislaţia naţională.
Începând cu data de 18 martie 2022 și până în prezent, au fost emise 156.749 de permise de ședere pentru beneficiarii protecției temporare, din care 130 au fost acordate în ultimele 24 de ore.
Gradul de ocupare al centrelor de cazare ale Inspectoratului General pentru Imigrări este de 28,1%, conform datelor oficiale.
În privința traficului prin punctele de trecere a frontierei, în ultimele 24 de ore, au intrat în ţara noastră 38.112 mijloace de transport și 138.548 de persoane, inclusiv 8.490 de cetăţeni ucraineni.